Pas op vir dié skelmstreke - Crime - Windhoek Express
Sunday, March 24th, 2019 20:47:12
’n Skelm gebruik ’n selfoon en doen haarself as ’n besigheidseienaar voor om geld uit nikversmoedende kliënte te kry.
17 February 2019 | Crime
Yolanda Nel - Kleinsake-eienaars waarsku hul kliënte teen ’n foefie waarmee hulle gevra word om vir ’n diens of produk te betaal waarvan die entrepreneur niks weet nie.
Die eienaar van Mooi Nooi-haarsalon, Malie van der Merwe, het kliënte op haar Facebook-blad gewaarsku dat sy nooit vir geld via eWallet sal vra nie. Dit kom nadat een van haar kliënte vir haar skermgrepe gewys het van ’n gesprek waarin dit blyk Malie vra dringend vir geld.
“Hierdie persoon is ’n skelm wat my naam en my besigheid se naam gebruik, en sonder my medewete afsprake namens my maak,” lui haar inskrywing op sosiale media.
Malie vertel dit is nie die eerste keer dat sy van dié skelmstreek hoor nie, maar wel die eerste keer dat haar besigheid geteiken word.
“Dit maak ’n mens kwaad. Mens dink nooit dit sal met jou besigheid gebeur nie. Boonop laat dit ’n slegte smaak in jou mond oor die mensdom,” het sy in ’n onderhoud met hierdie koerant gesê. “Dis oor sulke dinge wat mense mekaar nie meer wil help nie, en dit oor skelms. Dit moet ’n sindikaat wees as jy die aantal mense en hoeveelheid besighede sien wat al hierdeur geraak is.”
In Malie se geval is haar kliënte gekontak onder die voorwendsel dat haar onderneming se produkte verkoop word. Die kliënt stem toe in dat sy dit wil koop en het toe ook vir die volgende dag ’n afspraak gemaak. Toe die kliënt vra of sy die produkte kan betaal ná haar afspraak, het die skelm gesê sy is ietwat in ’n penarie. Sy wou toe weet of die kliënt nie onmiddellik via eWallet kon betaal nie, wat sy toe ook gedoen het.
Toe die kliënt die volgende dag by die salon opdaag, het Malie van niks geweet nie.
“Sulke insidente rig skade aan ’n besigheid aan, veral as dit nuwe kliënte is. Met alle eerlikheid kan ek sê die meeste mense ken my en my bedryf, en weet ook watter soort mens ek is, en dat ek nooit so iets sou doen nie. Ek is jammer vir my kliënt wat deurgeloop het. Sy’s nuut by my en het regtig gedink ek is in die nood en wou my net help. Ongelukkig was dit nie ek nie,” het Malie gesê.
Dit blyk die skelm rig nie net sy of haar visier op een persoon of besigheid nie omdat ’n ander besigheid amper in dieselfde strik getrap het. “Die persoon wat so geld vra, het sover ek weet in twee afsonderlike gevalle dieselfde selfoonnommer gebruik,” het Malie gesê.
’n Skenker van die Namibië Boere Droogtehulp-groep is ook geteiken, maar gelukkig het sy kop gehou en nie enige geld oorbetaal nie.
Henriëtte le Grange van die groep het via die blad ondersteuners gewaarsku dat Namibië Boere Droogtehulp nie deur enige bank se elektroniese beursies soos eWallet werk nie en dat alle oorbetalings elektronies na ’n rekening gedoen word.
Hoewel Marilie Vermeulen, ’n grimeerkunstenaar en skoonheidskonsultant, nie deur die skelmstreek geraak is nie, het sy ook ’n waarskuwing aan haar kliënte gestuur. “Ek het maar eerder my kliënte gewaarsku om hulle bewus te maak,” sê sy.
“Dit is vir kleinbesigheidseienaars veral belangrik om kliëntediens te lewer en goeie verhoudings op te bou, en dan kom ’n skurk en doen skade aan jou besigheid waaraan jy so hard werk. Dit kan soveel bande tussen besighede en kliënte breek, maar dit is veral skadelik omdat almal deur moeilike finansiële tye gaan. Die skurk steel die botter en brood van ons tafel af en dit plaas ons besigheid in ’n slegte lig,” het sy gesê.
Vir Marilie is die ergste dat banke en selfoondiensverskaffers nie veel kan doen nie, “want die skurk kan net ’n nuwe kaart met ’n nuwe nommer gaan koop”.
’n Saak is by die polisie oor hierdie voorvalle aanhangig gemaak.
1 week ago - 17 March 2019 | Crime
2 weeks ago - 10 March 2019 | Crime
3 weeks ago - 03 March 2019 | Crime